ऐसे सर्वेक्षणों की उपयोगिता का सवाल : जिस तरह दुनिया की कोई चीज़ फिज़ूल नहीं होती, उसी तरह मानकर चलना चाहिए कि ये सर्वेक्षण भी काम के ही होंगे. वरना बार-बार झूठ साबित होने के बाद भी आज तक इतने काम के क्यों बने रहते...? थोड़ी देर के लिए अगर नैतिकता-अनैतिकता को भुला दें, तो इसमें कोई शक है ही नहीं कि चुनावी काम में किसी की हवा बनाने या बिगाड़ने में ये चुनावी सर्वेक्षण बड़े कारगर होने लगे हैं. वैसे इस बारे में NDTV के इसी स्तंभ में पिछले दो साल में अलग-अलग चुनावी मौकों पर दो विशेषज्ञ आलेख लिखे जा चुके हैं. एक उस समय लिखा गया था, जब बिहार विधानसभा चुनाव के दौरान ओपिनियन पोल के ज़रिये हवा पैदा करने की कोशिश हो रही थी. उस आलेख में ओपिनियन पोलों पर ओपिनियन दी गई थी. दूसरा आलेख तब लिखा गया था, जब इसी साल उत्तर प्रदेश में चुनाव से 10 महीने पहले ही ओपनियन पोल के नगाड़े बजने शुरू हो गए थे. यानी चुनाव के 10 महीने पहले जब मतदाता का मूड बनता ही नहीं, उस समय मूड भांपना शुरू हो गया था. इन दोनों आलेखों के अलावा भी लेखक ने एक अन्य आलेख में ओपिनियन पोल को लेकर अपने विचार व्यक्त किए थे.